Anne Baastrup (SF), 2007-02-01:
Jeg skal så også starte lidt med noget sødt.
Dette er et fantastisk skønmaleri.
Jeg synes, det er imponerende, som embedsmændene i den grad har klaret at beskrive kommunalreformen på den her måde, således at jeg i mine stille stunder kommer til at tænke på et blad, der kunne læses i 1970'erne om, hvor vidunderlig lykkelig man kunne være, hvis man var bosat i DDR.
På glittet papir kunne man få beskrivelsen af, hvor lykkelige folk var.
Et af eksemplerne er jo, og det synes jeg er meget sigende for hele papiret, et, der står i afsnit 3.3.: »Efteråret 2006 har budt på en intens offentlig debat om kommunernes økonomi og vilkårene for det kommunale selvstyre i forbindelse med kommunernes færdiggørelse af budgetterne for 2007.
Debatten er et demokratisk sundhedstegn.«
Jeg tror, at Orwell ville være misundelig over, at man fra embedsmandsværkets side har kunnet give ministeren de her ord.
Det er utroligt, at man kan finde på at skrive det, og jeg er imponeret over, at det kan lade sig gøre.
For det, det jo i virkeligheden drejede sig om, var, at man rundtomkring i kommunerne kunne se, at der var nedskæringer på daginstitutionsområdet og der var nedskæringer på ældreområdet.
Man kunne simpelt hen se, hvor fantastisk mange konsekvenser det ville få for det enkelte barn med færre pædagoger og færre pædagogmedhjælpere.
Folk stod hernede på Slotspladsen, og alligevel så kan man skrive de der ord.
Flot, flot.
Men jeg synes nu også godt, når man får sådan en kommunalredegørelse for hele strukturreformen, at man kunne have peget på nogle af de elementer, der muligvis kan give nogle knaster.
Man plejer at have en om måneden.
Dette er et alvorligt problem.
Det er et alvorligt problem, at vi simpelt hen kan risikere at få en masse HKuddannede, der ikke orker at blive i deres kommune, og som søger væk, fordi de kan se, at det her ikke er det liv, de vil have.
Samtidig står vi jo i en situation, hvor vi om ganske få år mangler 200.000 medarbejdere inden for det offentlige.
Jeg synes godt, at man måske kunne have flettet et par ord ind om, at der har været en voldsom overarbejdspukkel, at der har været nogle fantastiske problemer for de ansatte.
Mange steder er det lykkedes usædvanlig godt, men det skyldes udelukkende, at folk har bidt tænderne sammen og sagt: Det skal i hvert fald ikke gå ud over vores egne borgere.
For jeg må sige, at det oplæg, man havde til en kommunalreform, der skulle gennemføres så hurtigt, ikke var godt.
Det var politisk makværk, og sådan er det.
Men nu har vi så den her kommunalreform.
Så ville det jo i og for sig være meget rart, hvis man havde fået nogle ord om, hvor mange sociale »kan«-institutioner, kommunerne rent faktisk har taget.
Det ville have været meget rart, hvis det var, at man var gået det der skridt dybere og havde sagt: Og hvad sker der så ved de her institutioner?
Hvor mange af de institutioner er rent faktisk blevet overtaget af kommunen fra amtet – regionen – fordi de lå et attraktivt sted, fordi man kunne se mange byggepladser foran sig, hvis man lige skar lidt på institutionens udenomsareal?
De tal, som vi oprindelig havde en forventning om med hensyn til, hvor mange »kan«-institutioner der skulle overtages, svarer jo slet fTTM050.fm Page 3690
Tuesday, May 29, 2007 1:23 PM
Vi kan jo se, at autismebehandlingen i Nordjylland stort set er smadret.
Aalborg har – og det er selvfølgelig, fordi Aalborg er stor – heldigvis påtaget sig ansvaret, men Nordjyllands region har én autismeaktivitet.
Og det betyder jo, at de ansatte, der har beskæftiget sig med den her handicapgruppe, diffust er gået ud til mange forskellige steder.
Heldigvis har Aalborg været hurtig til at tage mange af dem.
Men det synes jeg var et problem, man godt kunne have undersøgt noget mere.
Vi så jo også eksempelvis Struer Kommune, der her i sommer, hvor det meste var lukket, besluttede sig for lige at nedlægge et eftermiddagstilbud til nogle alvorligt handicappede børn udelukkende begrundet i, at de skulle spare nogle penge.
De havde bare lige glemt, at argumentet for at ville nedlægge et sådant tilbud, ikke udelukkende må være i økonomien, så det tilbud er blevet videreført i et vist omfang.
Men det er den økonomitænkning, der hele tiden har været over for de handicappede, børn og unge, de allersvageste grupper.
Der synes jeg godt at vi kunne have fået nogle ekstra ord om, at der har vi et problem.
Jeg synes også godt, vi kunne have fået en eller anden analyse af: Hvad er der i virkeligheden ved at ske med vores miljø?
Vores åbne land?
Er der allerede nu nogen planer?
Kunne man godt se gennem forruden, at der kommer til at ske en voldsom ændring af det åbne lands politik?
Jeg ved i hvert fald, at der er nogle kommuner, der allerede nu er i gang med at kigge på, om der ikke er nogle lækre byggegrunde, man lige kunne sætte nogle dyre huse op på, således at man kunne tjene penge og få nogle gode skatteydere.
Så har vi haft debatten om, at nu sætter vi den her kommunalreform på skinner, nu skal alting gå godt, kusken skal kun køre ligeud.
Men der ville det jo også have været meget rart, at vi havde fået en afklaring i den her redegørelse på: Hvad kommer det til at betyde for den kommunale økonomi?
Hvor er Thors hammer gemt hen?
For der er jo ikke nogen af ordførerne, der rent faktisk har turdet bide spids på det, og jeg kunne høre på hr. Poul Nødgaard, at han talte – jeg vil ikke sige sort – men han talte om noget andet.
Og han begyndte pludselig at snakke om ældre, og hvor meget ældre skulle have.
Der var ikke et ord om: Hvor står Dansk Folkeparti i udmøntningen af Thors hammer?
Så det, vi kan se nu, er, at man har belastet medarbejderne i kommunerne i ekstrem grad.
Man har lagt en lang række spareplaner på skinner, og man kan nu i kommunerne ikke få at vide, om de her spareplaner skal have en ekstra tak, fordi Thors hammer falder.
Tænk sig, det synes jeg ikke er godt.
Vi står her den 1. februar og skal debattere, hvordan kommunalreformen kommer til at fungere, og vi kan ikke få det essentielle budskab ud af ministeren.